O nouă serie de conferinţe dedicate expoziţiei "Arbori Bătrâni. Să fie întuneric, da’ să fie lumină!", deschisă la Sala Tancred Bănăţeanu, de la Muzeul Ţăranului Român, debutează pe 9 februarie, începând cu ora 16.00.

Galeristul Matei Câlţia, fotograful Florin Ghenade, curatorul Alexandra Manole şi specialistul în comunicare Corina Bordeianu vor analiza proiectul din perspectiva echipei de proiect şi vor pune în lumină partea nevăzută a expoziţiei şi procesul din spatele realizării şi promovării ei, arată organizatorii.

"În urmă cu 20 de ani, peisajul şi natura vie erau subiecte care nu emoţionau, acum importanţa lor este de necontestat", spune Matei Câlţia, care va discuta despre cât de important este să înţelegem peisajul, dar şi despre cum a apărut şi s-a dezvoltat acest subiect în cadrul Galeriei Posibile.

Evenimentul organizat de Galeria Posibilă şi Muzeul Naţional al Ţăranului Român este găzduit de Clubul Ţăranului. Intrarea este liberă

Florin Ghenade a călătorit timp de şase ani prin ţară fotografiind arborii seculari, i-a documentat pe întuneric, în peisajul lor natural, iar pe lumină a întâlnit comunitatea din jurul acestora, printre care şi un tânăr cioban ale cărui vorbe aşază subtitlul expoziţiei: "Să fie întuneric, da’ să fie lumină!".

Expoziţia "Arbori Bătrâni" poate fi vizitată la Muzeul Naţional al Ţăranului Român de marţi până duminică, între orele 10.00 şi 18.00, până pe 10 martie.